Anila Sulstarova

Anila Sulstarova është psikologe klinike, pedagoge në departamentin e pedagogjisë dhe psikologjisë në Universitetin e Tiranës, autore tekstesh në fushë të psikoterapisë dhe eksperte në organizata ndërkombëtare dhe kombëtare, si UNICEF, Save the Children, Terres des Homes, CRCA etj. 

 Edukimi 
Anila ka studiuar në Fakultetin e Shkencave Sociale dhe në 2011-n mori doktoratën me disertacionin “Maksimalizimi i funksioneve të hemisferës së djathtë të trurit, përmes ndërhyrjes diadike, tek foshnjat 0-10-muajshe në institucion”, ndërsa punimi i saj shkencor në nivelin master ka qenë “Etika në këshillim”. Ajo ka kryer specializime të ndryshme brenda dhe jashtë vendit, ku veçohet specializimi në Universitetin e Nebraskas (SHBA), me fokus depistimin e sjelljeve prosociale tek adoleshentët dhe psikoterapi individuale. 

 Karriera profesionale 
Që prej vitit 2001, Sulstarova punon si psikologe klinike dhe prej 2005-s e është pedagoge në departamentin e pedagogjisë dhe psikologjisë të Universitetit të Tiranës. Është titullare e disa lëndëve, si “Terapia familjare: parimet dhe metodat klinike”,“Praktikum në terapi arti dhe loje”, “Këshillimi i familjes”, “Psikologji e zhvillimit të adoleshencës”, “Kuptimi i dhunës dhe i agresivitetit” në programet e studimit “Bachelor në psikologji”, “Master i shkencave në psikologji klinike”, “Master i shkencave në psikologji shkollore”, “Master profesional në këshillim”. Anila është edhe lektore në Shkollën e Magjistraturës të Republikës së Shqipërisë si dhe ka përvoja mësimdhënieje jashtë Shqipërisë, si në SHBA, Portugali etj. 

 Paraqitja në media 
Anila është aktive në media, kryesisht në emisione radiofonike që lidhen me mirërritjen e fëmijëve dhe sfidat e prindërimit. Është aktiviste  për mbrojtjen e të drejtave të njeriut, fëmijëve, grave dhe komunitetit LGBTQI+. 

Që nga prilli i vitit 2025 ajo është autore dhe realizuese e emisionit radiofonik "Fije jete", që transmetohet çdo të hënë, në ora 21:00, në Paper FM. Ky emision është një paraqitje e çështjeve të rëndësishme ekzistenciale dhe shpirtërore të jetës njerëzore, të vështruara nga pikëpamja e teorive dhe studimeve psikologjike.

 Tituj shkencorë 

 Milika Dhamo dhe Anila Sulstarova, “Etika në këshillim”, Ideart, ISBN 99943-679-4-3; ISBN 9789994367948, shkurt 2006, ribotuar në 2008 
 Anila Sulstarova (dhe bashkautorë), “Fokusi te gjinia për analizën e përmbajtjes së teksteve shkollore elementare”, shtator 2005, Aleanca Femërore
 Anila Sulstarova, Gerda Sula, “Doracak prindërimi. Nga lindja deri përpara se të hyjnë në shkollë”, fondacioni “Shqipëria e hapur për Shqipërinë”, Tiranë, 2015

 Lidhje të jashtme 

 Anila Sulstarova në Paper Play Radio 
 Anila Sulstarova në ResearchGate 

 Referime 

Kategoria:Psikologë
Kategoria:Psikologji mësimore
Kategoria:Psikologji shoqërore
Kategoria:Psikoterapi